  Анжелика Тихонова корреспондент Удмуртиын «ПоддЕРжка» акци ужзэ мытэм дырысен ик отчы элькунысь лулчеберетъя йӧскалык огазеяськонъёс пыриськыны кутскизы. Сяме пырем «По родному краю с любовью» мерлыко ӵектоссэс тупатыса, соос лек инфекци вӧлмон вакытэ секыт югдуре сюрем адямиослы юртто. Со сярысь улосвыл тӧролэн но кивалтэтлэн пресс-службазы ивортэ. Юрттэтлы кулэяськисьёс пӧлын трос нылпиё семьяос, нылпизэс огназы будэтӥсь анайёс, пересьёс но сӧсыръёс сяна, кунгож сьӧрысь вуэм студентъёс но. Лулчеберетъя йӧскалык огазеяськонъёс соослы сиён-юон, озьы ик дӥськут, пыдкутчан вутто Удмуртиысь армянъёслэн «Урарту» мер огазеяськонзы (кивалтӥсез Мнацакан Аракелян) Сарапул ёросысь сизьым нылпиё анайлы юрттӥз. Оштолэзь кутсконын соос семьялы сиён-юон нуизы, нош та нуналъёсы – пыдкутчан, дӥськут, пиналъёслы дышетскыны компьютер но сиён-юонэн бичетъёс. Ӟечлэсьтӥсьёслэсь сиён-юонэн юрттэт эшшо даслэсь трос семьяос басьтӥзы. Элькунысь таджикъёслэн «Ориён-Тадж» мер огазеяськонысьтызы (кивалтӥсез Мирзо Умаров) волонтёръёс трос нылпиё но начар улӥсь 12 семьяослы, Ижкарысь эм академиын, техникая университетын но гурт возёсъя академиын тодон-валан люкась кунгож сьӧрысь студентъёслы бакча сиёнъёсын бичетъёс люкылӥзы. Эшшо ньыль семьялы коньдонэн юрттэт келязы. Азербайджанъёслэн «Достлуг» мер огазеяськонысьтызы (кивалтӥсез Зульфигар Мирзаев) азьветлӥсьёс пересъёслы, трос нылпиё но начар улӥсь семьяослы, Удмурт кун университетысь студентъёслы юрттӥзы. Соос пызен, сакырен, вӧен, рис но сьӧдчабей кеньырен, макаронэн, тушёнкаен, печенняен, чаен, сокен но мукет сиён-юонэн бичетъёс сётъязы. Юрттэтсэс Ижкарысь 60 семьяос но 120 студентъёс басьтӥзы. Еврейёслэн «ХЭСЭД Ариэль» мер ӟечлэсьтон фондзы (кивалтӥсез Марк Гольдин) сиён-юонэн 50 бичетъёс дасяз. Соосты озьы ик Ижкарысь кулэяськись семьяослы люкыло. Со сяна, секыт югдуре сюрем муртъёслы бигеръёслэн элькунысь мер центрзы (кивалтӥсез Ильсур Минеммулин), бигеръёслэн лулчеберетъя йӧскалык автономизы (кивалтӥсез Рамзия Габбасова), немецъёслэн лулчеберетъя йӧскалык автономизы (кивалтӥсез Майя Шушкова) юрттӥсько.  Тодэ вайытом, Удмуртиын «ПоддЕРжка» акцилэн ӟырдыт линиез ужа.  Тегъёс: Мерлык Ижкар Удмуртия коронавирус юрттэт йӧслыкъёс  